钦定古今图书集成/理学汇编/经籍典/第151卷 > 宋郑樵诗辨妄 > 风有正变辩
## 钦定古今图书集成/理学汇编/经籍典/第151卷 > 宋郑樵诗辨妄 > 风有正变辩

风有正、变，仲尼未尝言，而他经不载焉，独出于《诗序》，
皆以美者为正，刺者为变，则《邶》《鄘》《卫》之诗谓之变风
可也。《缁衣》之美武公，《驷铁》《小戎》之美襄公，亦可谓之
变乎？必不得已从先儒正、变之说，则当如《穀梁》之书，
所谓变之正也；《穀梁》之《春秋》，书“筑王姬之馆于外”，书
“诸侯盟于首止”，皆曰“变之正也。”盖言事虽变常，而终
合乎正也。《河广》之诗曰：“谁谓河广，一苇航之。”其欲往
之心如是其锐也，然有舍之而不往者。《大车》之诗曰：
“谷则异室，死则同穴。”其男女之情如是其至也，然有
畏之而不敢者。《氓》之诗曰：“以尔车来，以我贿迁。”其淫
佚之行如是其丑也，然有反之而自悔者。此所谓变
之正也。序谓：“变风出乎情性，止乎礼义”，此言得之。然
《诗》之必存变风，何也？见夫王泽虽衰，人犹能以礼义
自防也。见中人之性，能以礼义自闲，虽有时而不善，
终蹈乎善也。见其用心之谬，行己之乖，倘返而为善，
则圣人亦录之而不弃也。先儒所谓风之正变，如是
而已。